Kuue kuu Euribor langes neljapäeval 0,05 protsendipunkti 1,354 protsendini, saavutades uue rekordmadala taseme.    Kuue kuu Euribor on alates mullu oktoobrist, kui lõppes intresside tõusuperiood, vähenenud 4,015 protsendipunkti võrra. Võrreldes esmaspäeval saavutatud senise madalaima tasemega - 1,428 protsenti - oli näitaja neljapäeval 0,074  protsendipunkti madalam.    Marfin Pank Eesti raha- ja kapitaliturgude direktor Mart Veskimägi ütles BNS-ile, et Euribori tõi drastiliselt allapoole kolmapäeval Euroopa keskpanga poolt tehtud tehingud, millega süstit raha juurde.    "Suurem raha hulk viib rahahinda alla ja rahahind on intress," selgitas ta.    Veskimägi lisas, et keskpank süstis turule 442 miljardit eurot.    "See on väga suur summa ja pretsedenditu oma mahu poolest ning omab vähemalt lühiajalist mõju, sellest  ka täiesti mõistetav intresside langus, mida Euribor kajastab."    Veskimägi märkis, et ta ei näe Euribori enam väga oluliselt allapoole liikumas, kuna ootused edasiseks intressi langetuseks Euroopa keskpanga poolt ei ole väga suured.    Pankadevahelise rahaturu intressinäitaja Euribor on seotud Euroopa Keskpanga (EKP) baasintressidega. EKP langetas viimati 7. mail baasintressi 0,25 protsendipunkti võrra. Alates oktoobrist on EKP vähendanud baasintresse kokku 3,25 protsendipunkti võrra.    Allikas: BNS    NB! Kliki ka nendele artiklitele: